Anni Dewani se moordenaar vra mediese paroolAnni Dewani Foto: Facebook (Bron: dailymail.co.uk) Een van Anni Dewani se veroordeelde moordenaars het aansoek gedoen om mediese parool, het Rapport Sondag berig. Xolile Mngeni (26) is in 2011 met ŉ breingewas gediagnoseer. Die departement van korrektiewe dienste sê die versoek word geprosesseer. Mngeni is verlede maand in die Groote Schuur-hospitaal in Kaapstad opgeneem. Die Wes-Kaapse hooggeregshof het Mngeni in 2012 tot lewenslange tronkstraf gevonnis plus 15 jaar vir roof met verswarende omstandighede en vyf jaar vir die besit van ŉ ongelisensieerde vuurwapen en ammunisie. Die vonnisse word gelyklopend uitgedien. Dewani (28) is op 13 November 2010 in Gugulethu doodgeskiet tydens ŉ beweerde vervalsde kaping. Haar liggaam is die volgende dag opgespoor. Haar man, Shrien, is in April van Engeland na Suid-Afrika uitgelewer. Hy ondergaan tans sielkundige waarneming by Valkenberg-hospitaal. Hy word aangekla van sameswering om iemand te ontvoer, roof met verswarende omstandighede, moord, ontvoering, en dwarsboming van die gereg. Hy kan in Oktober verhoor word indien ŉ mediese paneel hom bevoeg verklaar om verhoor te word. -SAPA